Seun (7) kritiek ná byna-verdrinking in hotelswembadArgieffoto ŉ Sewejarige seun is Woensdag in ŉ kritieke toestand na ŉ hospitaal gehaas nadat hy bewusteloos in die swembad van ŉ hotel in Umhlanga, KwaZulu-Natal, aangetref is. Kyle van Reenen, woordvoerder van Marshall Security, het gesê veiligheidsbeamptes is net ná 14:00 saam met paramedici na die toneel ontbied. Iemand het glo die kind in die water sien dryf en hom uit die swembad gehaal. Een van die gaste by die hotel het kardiopulmonêre resussitasie begin toepas terwyl daar vir die paramedici gewag is. Volgens Chris Botha, woordvoerder van Netcare 911, het paramedici met hul aankoms by die man oorgeneem om die kind te probeer bybring. “Die kind is aan ŉ handventilator gekoppel en resussitasie-medikasie toegedien, terwyl paramedici voortgegaan het met hul resussitasiepogings,” het Botha gesê “Ná ongeveer 15 minute het die kind se polsslag teruggekeer en hy het weer spontaan begin asemhaal. Groot vreugde was sigbaar en jy kon die verligting op die paramedici se gesigte sien. Die kind is daarna per ambulans na ŉ hospitaal geneem.” Volgens Van Reenen was die kind teen laat Woensdagmiddag in ŉ kritieke maar stabiele toestand.